黄世康
新柳篇
灵谷看梅初驻杖，青溪又见柳条长。
稚叶晴窥拾翠堤，流丝暗扑游春仗。
带结柔腰不自持，笛弄新腔那得知。
小楼思妇见愁别，南陌征人折恨离。
离亭欲折未堪折，昨夜回风复回雪。
黯黯妆成寒食天，毵毵怯近清明节。
汉苑三眠髻欲斜，隋宫一望云半遮。
此时出谷绵蛮鸟，此时曳艳桃李花。
萦花狎鸟空青滴，金缕千行照窗碧。
抹黛当垆何氏娘，垂鞭系马谁家客。
客来索酒葡萄香，巾悬结绿衣蘸黄。
迎阴半上秋千架，踏影争登蹋踘场。
场前歌舞少年路，绮罗綷尽伤心树。
但怜苏小门庭清，谁知嵇大林园暮。
一年柳色一年新，新柳年年弄早春。
章台曲断惊残梦，月淡烟疏恼杀人。